สควิดเกมในชีวิตจริงมูลค่า 456,000 เหรียญ!

"สควิดเกมในชีวิตจริงมูลค่า 456,000 เหรียญ!"  เป็นวีดิทัศน์ยูทูบจัดทำโดยจิมมี ดอนัลด์สัน หรือที่รู้จักกันในนามว่า มิสเตอร์บีสต์ ยูทูบเบอร์ชาวอเมริกัน ซึ่งเป็นการแข่งขันจำลองมาจากเกมจากซีรีส์เกาหลีใต้เน็ตฟลิกซ์เรื่อง "สควิดเกม เล่นลุ้นตาย" ที่ได้รับความนิยมอย่างสูงในปี ค.ศ. 2021 วีดิทัศน์ถูกเผยแพร่เมื่อวันที่ 24 พฤศจิกายน ค.ศ. 2021
ดอนัลด์สันเริ่มดำเนินการผลิตวีดิทัศน์ในเดือนตุลาคม ค.ศ. 2021 โดยได้รับการสนับสนุนบางส่วนจากซูเปอร์เซลล์ ผู้พัฒนาวิดีโอเกมสัญชาติฟินแลนด์ เพื่อโปรโมตเกมมือถือ "บรอว์ลสตาร์ส" ของบริษัท วีดิทัศน์ชุดนี้มีมูลค่าการผลิตสูงถึง 3.5 ล้านดอลลาร์สหรัฐ โดยแบ่งเป็น 2 ล้านดอลลาร์สหรัฐ สำหรับฉากและงานสร้าง และอีก 1.5 ล้านดอลลาร์สหรัฐ เป็นเงินรางวัลให้กับผู้เข้าแข่งขัน ดอนัลด์สันได้จำลองหลากหลายฉากต่าง ๆ จากซีรีส์ รวมถึงมีผู้เล่นจำนวน 456 คนเข้าร่วมการแข่งขันในชุดเกมต่าง ๆ จนกระทั่งเหลือผู้ชนะเพียงคนเดียวเช่นเดียวกับในซีรีส์
หลังจากเผยแพร่วีดิทัศน์เมื่อวันที่ 24 พฤศจิกายน ค.ศ. 2021 วีดิทัศน์ดังกล่าวได้รับยอดรับชมเกิน 100 ล้านครั้งอย่างรวดเร็ว และกลายเป็นวีดิทัศน์ที่มีผู้รับชมมากที่สุดของมิสเตอร์บีสต์ (ไม่รวมถึงยูทูบชอร์ตส์) ณ เดือนมิถุนายน ค.ศ. 2025 วีดิทัศน์มีผู้รับชมแล้วกว่า 815 ล้านครั้ง สื่อสิ่งพิมพ์หลายแห่งได้ชื่นชมดอนัลด์สันในการจำลองฉากได้อย่างถูกต้องและสมจริง แต่นักวิจารณ์บางคนมองว่าวีดิทัศน์ดังกล่าวขาดความแปลกใหม่ และตีความประเด็นต่อต้านทุนนิยมของ"สควิดเกม เล่นลุ้นตาย"ผิดไป ในเวลาต่อมา ดอนัลด์สันได้สร้างวีดิทัศน์ที่สองในลักษณะคล้ายกันชื่อว่า "ยูทูบเบอร์ 50 คนต่อสู้เพื่อเงิน $1,000,000" (50 YouTubers Fight for $1,000,000) ซึ่งมีการดัดแปลงเกมแกะน้ำตาล (dalgona) จาก "สควิดเกม เล่นลุ้นตาย" ด้วย นอกจากนี้ เขายังได้พัฒนาซีรีส์ทางโทรทัศน์สำหรับแอมะซอนไพรม์วิดีโอชื่อว่า "บีสต์เกมส์" ซึ่งมีแนวคิดคล้ายกัน แต่ไม่ได้ใช้ชื่อ "สควิดเกม เล่นลุ้นตาย" สำหรับการโปรโมต
ภูมิหลัง.
"สควิดเกม เล่นลุ้นตาย" เป็นซีรีส์ทางโทรทัศน์จากเกาหลีใต้พัฒนาโดยฮวัง ดง-ฮย็อก และเผยแพร่ครั้งแรกบนเน็ตฟลิกซ์ ในปี ค.ศ. 2021 เนื้อหาของซีรีส์มุ่งเน้นไปที่รายการเกมโชว์สมมติ ซึ่งมีผู้เข้าแข่งขัน 456 คนที่ประสบปัญหาหนี้สินมาแข่งขันกันจนกว่าจะตายในเกมเด็กเล่นแบบดั้งเดิมรูปแบบต่าง ๆ เพื่อชิงเงินรางวัลจำนวนมหาศาล ซีรีส์เรื่องนี้ได้รับการยกย่องอย่างมากจากนักวิจารณ์ และกลายเป็นรายการที่มีผู้ชมมากที่สุดของเน็ตฟลิกซ์ภายในเดือนแรกนับตั้งแต่มีการเผยแพร่ ในเดือนพฤศจิกายน ค.ศ. 2021 จอช คูลสัน จากสำนักข่าว "เดอะเกมเมอร์" (TheGamer) ได้บรรยายถึง "สควิดเกม เล่นลุ้นตาย" ว่าเป็น "ปรากฏการณ์ระดับโลก" (worldwide phenomenon)
จิมมี ดอนัลด์สัน ได้สร้างช่องยูทูบชื่อว่า "MrBeast" ในปี ค.ศ. 2012 ช่องนี้ได้รับความนิยมอย่างสูงในปี ค.ศ. 2017 จากการแสดงผาดโผนและท้าทายของดอนัลด์สัน ซึ่งมักจะเป็นกิจกรรมการกุศล ทะเยอทะยาน และใช้ต้นทุนสูง มิสเตอร์บีสต์กลายเป็นหนึ่งในช่องยูทูบที่มีผู้ติดตามมากที่สุด โดยมีสมาชิกถึง 75.9 ล้านคน ณ เวลาที่วีดิทัศน์ "สควิดเกมในชีวิตจริงมูลค่า 456,000 เหรียญ!" ถูกเผยแพร่
การผลิต.
เมื่อวันที่ 11 ตุลาคม ค.ศ. 2021 การผลิตวีดิทัศน์ "สควิดเกม" ฉบับของจิมมี ดอนัลด์สัน หรือมิสเตอร์บีสต์ เริ่มต้นขึ้นหลังจากที่เขาท้าทายผ่านแพลตฟอร์มติ๊กต็อก (TikTok) ว่าเขาจะสร้าง "สควิดเกม" ในชีวิตจริง หากวีดิทัศน์ของเขาได้รับยอดไลก์ถึง 10 ล้านไลก์ ซึ่งยอดดังกล่าวก็ทะลุเป้าหมายได้อย่างรวดเร็ว งานสร้างจึงเริ่มขึ้นในช่วงกลางเดือนตุลาคม ค.ศ. 2021 ดอนัลด์สันได้จ้างวิลเลียม ออสมัน ยูทูบเบอร์ เป็นหัวหน้าทีมวิศวกรรมเพื่อสร้างอุปกรณ์พ่นเลือดที่จะพ่นเลือดปลอมออกมาเมื่อผู้เข้าแข่งขันถูกคัดออก ออสมันมีเวลาสามสัปดาห์ในการผลิตอุปกรณ์เหล่านี้ถึง 500 ชิ้น
วีดิทัศน์ "สควิดเกมในชีวิตจริงมูลค่า 456,000 เหรียญ!" มีต้นทุนการผลิตสูงถึง 3.5 ล้านดอลลาร์สหรัฐ โดยได้รับการสนับสนุนและร่วมทุนบางส่วนจากบริษัทซูเปอร์เซลล์ เพื่อโปรโมตเกมมือถือ "บรอว์ลสตาร์ส" ของพวกเขา งบประมาณ 2 ล้านดอลลาร์สหรัฐถูกใช้ไปกับการสร้างฉากและงานโปรดักชัน โดยอีก 1.5 ล้านดอลลาร์สหรัฐเป็นเงินรางวัลสำหรับผู้เข้าแข่งขัน แมตต์ เพียร์ซ จากหนังสือพิมพ์ "ลอสแอนเจลิสไทมส์" (Los Angeles Times) มีข้อสังเกตว่า วีดิทัศน์ของดอนัลด์สันมีต้นทุนการผลิต 134,600 ดอลลาร์สหรัฐต่อนาทีบนจอภาพ ในขณะที่ซีรีส์ "สควิดเกม เล่นลุ้นตาย" เองมีต้นทุนเพียงประมาณ 43,500 ดอลลาร์สหรัฐต่อนาทีบนจอภาพ ดอนัลด์สันได้จำลองฉากสำคัญหลายฉากจากซีรีส์ได้อย่างสมจริง เช่น ห้องนอนสองชั้นของผู้เข้าแข่งขัน เวทีชักเย่อ และสนามเด็กเล่นในร่ม สำหรับงานหลังการผลิตบางส่วนได้รับการดูแลโดยบริษัทโซคริสปีมีเดีย (SoKrispyMedia) สำหรับงานเทคนิคพิเศษทางภาพ 
วีดิทัศน์.
ตามที่"พีซีเกมเมอร์" (PC Gamer) ระบุไว้ วีดิทัศน์ "สควิดเกมในชีวิตจริงมูลค่า 456,000 เหรียญ!" เป็นการจำลองที่อิงจาก "สควิดเกม เล่นลุ้นตาย" และไม่ได้เจตนาให้เป็นงานล้อเลียน ดอนัลด์สันคัดเลือกผู้เข้าแข่งขัน 456 คน และผู้ชนะจะได้รับเงินรางวัล 456,000 ดอลลาร์สหรัฐ ส่วนผู้เล่นที่ถูกคัดออกจะได้รับเงินรางวัลปลอบใจอย่างน้อยคนละ 2,000 ดอลลาร์สหรัฐ เหมือนกับในซีรีส์ ผู้เล่นได้แข่งขันกันในชุดเกมต่าง ๆ ซึ่งแต่ละเกมจะลดจำนวนผู้เล่นลง โดยชุดเกมเรียงตามลำดับ กล่าวคือ: เกมไฟแดง ไฟเขียว; เกมทัลโกนา; เกมลูกแก้ว; เกมชักเย่อ; เกมตักจี; เกมสะพานกระจก; และเกมเก้าอี้ดนตรี ซึ่งพบว่ามีการดัดแปลงจากซีรีส์โทรทัศน์บางส่วน โดยเกมของดอนัลด์สันมีเกมตักจี ซึ่งในซีรีส์ปรากฏไม่ได้เป็นเกมการแข่งขันหลัก นอกจากนี้ รอบสุดท้ายยังเป็นเกมเก้าอี้ดนตรี แทนที่จะเป็นเกมปลาหมึกตามชื่อของซีรีส์ ท้ายที่สุด ผู้ชนะรางวัลใหญ่ในวีดิทัศน์ คือ ผู้เล่นหมายเลข 079
การเผยแพร่และการตอบรับ.
วีดิทัศน์นี้ถูกเผยแพร่บนช่องยูทูบมิสเตอร์บีสต์ เมื่อวันที่ 24 พฤศจิกายน ค.ศ. 2021 และมียอดรับชมถึง 100 ล้านครั้งภายในสามวัน กลายเป็นหนึ่งในวีดิทัศน์ที่มียอดรับชมสูงสุอย่างรวดเร็วดของจิมมี ดอนัลด์สัน ในขณะเดียวกัน เกม "บรอว์ล สตาร์ส" เองก็มียอดดาวน์โหลดเพิ่มขึ้นร้อยละ 41 และรายได้เพิ่มขึ้นร้อยละ 54 ภายในหกวันหลังการเผยแพร่วีดิทัศน์ ในการให้สัมภาษณ์ที่งานประกาศรางวัลกอทัมอวอร์ดส์ (Gotham Awards) ประจำปี ค.ศ. 2021 ฮวัง ดง-ฮย็อก ผู้สร้าง "สควิดเกม เล่นลุ้นตาย" ได้กล่าวถึงวีดิทัศน์นี้ว่า "ผมชอบมันมาก และมันช่วยโปรโมตงานของผมด้วย ผมเลยอยากให้มีคนทำแบบนี้อีกเยอะ ๆ" เจนนิเฟอร์ บิสเซ็ต จากซีเน็ต (CNET) บรรยายว่าการทำซ้ำนี้ "ดูสมจริงจนน่าตกใจ" และนักข่าวจาก "โพลีกอน" (Polygon) กับ"ไวซ์นิวส์" (Vice News) ก็ยกย่องว่า "สมบูรณ์แบบ". แคทเธอรีน กริฟฟิน บรรณาธิการรายการโทรทัศน์เรียลลิตี เปรียบเทียบวีดิทัศน์นี้กับรายการโทรทัศน์เรียลลิตีในแง่ของรูปแบบและความยาว แต่ไม่เห็นด้วยกับการขาดการระบุชื่อของผู้ตัดต่อวีดิทัศน์ ชาลส์ คาเมรอน จาก "สกรีนแรนต์" (Screen Rant) ชื่นชมการจำลองที่ซื่อสัตย์ต่อต้นฉบับและยกย่องว่าเป็น "การคารวะที่น่ายกย่อง" แต่ก็วิจารณ์การใช้ "การวางผลิตภัณฑ์" (product placement) ที่ "ทำลายอรรถรส" ของวีดิทัศน์
หลังจากยอดผู้ชมของวีดิทัศน์ "สควิดเกมในชีวิตจริงมูลค่า 456,000 เหรียญ!" นำหน้ายอดชมของซีรีส์ "สควิดเกม เล่นลุ้นตาย" บนเน็ตฟลิกซ์ อดีตหัวหน้าฝ่ายการตลาดผลิตภัณฑ์สำหรับผู้สร้างของยูทูบ จอน ยูเชอี ได้ทวีตชื่นชม โดยเขียนว่าการที่วีดิทัศน์นี้มียอดชมสูงกว่า ใช้เวลาผลิตน้อยกว่า และมี "ผู้คุมกฎน้อยกว่า" ซีรีส์ "สควิดเกม เล่นลุ้นตาย" เป็นตัวอย่างที่ชัดเจนของ "คำมั่นสัญญาของครีเอเตอร์อีโคโนมี" (creator economy) อย่างไรก็ตาม ทวีตดังกล่าวถูกวิจารณ์จากสื่อสิ่งพิมพ์และผู้ใช้งานอินเทอร์เน็ตว่าละเลยความแตกต่างระหว่างการผลิตซีรีส์โทรทัศน์กับการผลิตวีดิทัศน์ยูทูบ และดูเหมือนจะลดทอนคุณค่าของดอนัลด์สันที่ได้รับแรงบันดาลใจจากผู้สร้าง "สควิดเกม เล่นลุ้นตาย" ในที่สุด เขาก็ได้ลบทวีตลง ในการวิจารณ์แนวคิดครีเอเตอร์อีโคโนมีเพื่อตอบโต้ยูเชอี อแมนดา ซิลเบอร์ลิง จาก "เทคครันช์" (TechCrunch) มีข้อสังเกตว่า ผู้สร้างที่ผลิตวีดิทัศน์งบประมาณสูงจะต้องเพิ่มงบประมาณอย่างต่อเนื่อง เพื่อไม่ให้ผู้ชม "เกิดความเคยชิน" กับคุณภาพการผลิตและความแปลกใหม่ของพวกเขา เนื่องจากดอนัลด์สันเคยกล่าวว่าเขามีกำไรเพียง "น้อยนิด" จากวีดิทัศน์ของเขา ซิลเบอร์ลิงจึงแย้งว่าการเพิ่มค่าใช้จ่ายเหล่านี้ไม่ยั่งยืน โดยเขียนว่า "ความสำเร็จ [วีดิทัศน์] นี้อาจเป็นข่าวดีสำหรับยูทูบหรือแม้แต่เน็ตฟลิกซ์มากกว่าที่จะเป็นข่าวดีสำหรับดอนัลด์สัน" กีตา แจ็กสัน จาก "ไวซ์นิวส์" และฮุสเซน เคสวานี จาก "โพลีกอน" มองว่า วีดิทัศน์นี้เป็นตัวอย่างของปัญหา "พื้นฐาน" ของยูทูบ นั่นคือ เนื้อหาที่ลอกเลียนและขาดความคิดริเริ่ม ซึ่งทำกำไรจากผลงานของผู้อื่น (เช่น วีดิทัศน์แนวรีแอ็กชัน) เคสวานีอธิบายว่าวีดิทัศน์นี้คือ "ผลสรุปเชิงตรรกะของครีเอเตอร์อีโคโนมีนี้"
ดอนัลด์สันได้รับการวิพากษ์วิจารณ์จากนักข่าวบางคนและสาธารณชนในออนไลน์เป็นวงกว้าง สำหรับการที่พวกเขามองว่าการตีความของดอนัลด์สันว่าอาจจะมีความ "เข้าใจผิด" ในประเด็นต่อต้านทุนนิยม (anti-capitalis) ของ "สควิดเกม เล่นลุ้นตาย" แจ็กสันเรียกวีดิทัศน์นี้ว่า "บิดเบือน" และเป็นการ "จำลองความปรารถนาสูงสุดของตัวร้ายที่ต้องการดูผู้คนที่สิ้นหวังของการแข่งขันเพื่อเงินเพื่อความบันเทิงของตนเองเท่านั้น" ซิลเบอร์ลิงกล่าวว่าวีดิทัศน์นี้ขาด "ความสะเทือนอารมณ์และความลุ้นระทึก" ที่มีภายในซีรีส์ เนื่องด้วยผู้เข้าแข่งขันไม่ได้รับความเสี่ยงจากการลงโทษเมื่อแพ้ ไทเลอร์ ไวลด์ จาก "พีซีเกมเมอร์" เห็นว่า "เป็นการยากที่จะประกาศว่าการใช้งบ 3.5 ล้านดอลลาร์สหรัฐไปกับวีดิทัศน์ยูทูบและเงินรางวัลเป็นเรื่องไม่ดี แต่การใช้งบ 21.4 ล้านดอลลาร์สหรัฐไปกับซีรีส์เน็ตฟลิกซ์เป็นเรื่องดี" ในแง่ของการวิพากษ์วิจารณ์เรื่องงบประมาณจำนวนมากของวีดิทัศน์ โดยเรียกว่าเป็น "การทำซ้ำที่แม่นยำที่สุดเท่าที่จะทำได้โดยไม่ต้องยิงใครจริง ๆ"
แมตต์ เพียร์ซ จาก "ลอสแอนเจลิสไทมส์" บรรยายถึงความแตกต่างของรูปแบบระหว่างซีรีส์และวีดิทัศน์ เช่น การแทนที่ "การวิพากษ์วิจารณ์สังคมเชิงลึก" ของ "สควิดเกม เล่นลุ้นตาย" ด้วย "สไตล์เฉพาะตัวของมิสเตอร์บีสต์เป็นการกุศลแบบผาดโผนในเชิงบวก" เพียร์ซตั้งข้อสังเกตถึง "ประสิทธิภาพในการเล่าเรื่อง" จากการใช้ฟาสคัต (fast cuts) ที่มีความรวดเร็ว การเปลี่ยนดนตรี และการใช้เสียงประกอบและกราฟิกอย่างแพร่หลายในรูปแบบของรายการโทรทัศน์เรียลลิตีอเมริกัน เช่นเดียวกับวีดิทัศน์อย่างอื่น ๆ ของดอนัลด์สัน วีดิทัศน์นี้ใช้การตลาดแบบคลิกเบต (clickbait) และโครงเรื่องที่ "เกินจริงอย่างเหลือเชื่อ" เพื่อโน้มน้าวให้ผู้ชมรับชม ซึ่งเป็นรูปแบบที่ดอนัลด์สันได้ "บุกเบิกและทำให้สมบูรณ์แบบ" ดังคำกล่าวของอแมนดา ซิลเบอร์ลิง จาก "เทคครันช์"